Forstjóri Landspítalans segir að nýtt fjárveitingakerfi sem tók gildi um áramót dragi úr betli heilbrigðisstofnana landsins. Nú fái spítalarnir greitt fyrir það sem þeir gera í stað þess að þurfa sífellt að biðja um meira fé.
Heilbrigðisstofnanir í flestum Evrópulöndum og Norður-Ameríku nota framleiðslutengt fjármögnunarkerfi, Diagnostic Related Grouping. Greining sjúklinga er flokkuð, kostnaður greindur fyrir fram - sjúkrahúsin fá greitt fyrir verkin sem þau vinna. Samningur Sjúkratrygginga og Landspítala um kerfið var undirritaður 2016 og hefur það verið tilraunaverkefni síðan, en tók að fullu gildi um áramótin. DRG hefur verið notað innanhúss á spítalanum síðan 2004.
Björn Zoëga, forstjóri Karolinska sjúkrahússins í Stokkhólmi og fyrrverandi forstjóri Landspítalans, sagði í Kastljósi í gær að þetta væru góðar fréttir fyrir íslenskt heilbrigðiskerfi. Þar hefði fórnarlambshugsun verið ráðandi allt of lengi.
Í staðinn fyrir að vera stoltur og glaður og gera sem mest, þá er þetta bara: Já, þetta leysist ekkert nema með peningum. Eða, það eru einhverjir vondir við okkur sem ætla ekki að gefa okkur nóg af peningum. Það er sterk fórnarlambshugsun í mörgu í heilbrigðiskerfinu. En það má ekki gleyma því að ég held að það sé ekkert sem fólk hugsi viljandi. Ég held að það hafi bara komist upp sá kúltúr að vera háður beinum fjárveitingum í stað þess að vera meira háður því að fá borgað fyrir það sem þú gerir.
Páll Matthíasson, forstjóri Landspítalans, segir að það sé afleiðing af vondu kerfi.
Þess vegna þarf sífellt að biðja um meira fé, til þess að gera meira. Og það er mjög þreytandi fyrir alla aðila.
Þar sem eina leiðin til þess að fjármagna ný verkefni er að fara bónarveginn. Í staðinn fyrir að ákveða bara - þetta er rétt að gera. Það mun leiða til aukinna afkasta sem er mjög gott fyrir samfélagið og ef það passar inn í heilbrigðisstefnu og línu stjórnvalda þá getum við farið í það verkefni og vitað að það verði borgað.
Þannig er búið að semja fyrirfram um að ef kostnaður við ákveðna greiningarflokka eykst fái spítalinn greitt fyrir unnin störf upp að ákveðnu þaki. Geðheilbrigðismál og hluti af öldrunarþjónustu eru þó ekki inni í kerfinu, þar sem mjög erfitt er að greina þann kostnað fyrir fram.
En það er líka gott að vita að ef við ákveðum að fara í ákveðin verkefni, sem kosta, þá sé möguleiki að fá það greitt í gegnum þennan DRG samning. Þannig að þetta dregur að verulegu leiti úr þessu betli.
Nýtt kostnaðargreiningarkerfi Landspítalans og Sjúkrahússins á Akureyri gjörbreytir vinnu og afköstum á spítölunum. Forstjóri Landspítalans segir að það dragi úr sífelldu betli um fjárveitingar. 